CELEX: 52019PC0461
Language: da
Date: 2019-09-04
Title: Forslag til RÅDETS FORORDNING om foranstaltninger vedrørende gennemførelsen og finansieringen af Unionens almindelige budget for 2020 i forbindelse med Det Forenede Kongeriges udtræden af Unionen

EUROPA-KOMMISSIONEN
            Bruxelles, den 4.9.2019
            COM(2019) 461 final
            2019/0186(APP)
            Forslag til
            RÅDETS FORORDNING
            om foranstaltninger vedrørende gennemførelsen og finansieringen af Unionens almindelige budget for 2020 i forbindelse med Det Forenede Kongeriges udtræden af Unionen
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Det Forenede Kongerige har besluttet at udtræde af Den Europæiske Union og har indledt proceduren i artikel 50 i traktaten om Den Europæiske Union (TEU). Den 11. april 2019 indvilligede Det Europæiske Råd (artikel 50)
                  1
                efter anmodning fra Det Forenede Kongerige i at forlænge den i artikel 50, stk. 3, i TEU nævnte frist yderligere
                  2
                til den 31. oktober 2019. Medmindre Det Forenede Kongerige ratificerer udtrædelsesaftalen inden den 31. oktober 2019 eller anmoder om en tredje forlængelse, som Det Europæiske Råd (artikel 50) indvilliger i ved enstemmighed, udløber den i artikel 50, stk. 3, i TEU omhandlede frist på denne dato. Det Forenede Kongerige vil da være et tredjeland fra den 1. oktober 2019, uden at der findes en aftale til at sikre en velordnet udtræden. Kommissionen mener fortsat, at det bedste udfald vil være, at Det Forenede Kongerige udtræder af Unionen på grundlag af udtrædelsesaftalen.
            
            
               I meddelelsen af 12. juni 2019 "Status over forberedelserne af beredskabsforanstaltninger i forbindelse med Det Forenede Kongeriges udtræden af Den Europæiske Union"
                  3
                blev der i overensstemmelse med den tilgang, som Det Europæiske Råd (artikel 50) har fremhævet gennem hele forløbet, mindet om, at alle aktører fortsat skal forberede sig på alle mulige udfald, herunder en udtræden uden en aftale. Det blev konkluderet, at Kommissionen fortsat ville følge den politiske udvikling og vurdere, om der er behov for at forlænge de vedtagne foranstaltninger. Nærværende forslag består i en forlængelse frem til 2020 af beredskabsrammen for EU-budgettet som fastlagt i Rådets forordning (EU, Euratom) 2019/1197 af 9. juli 2019 om foranstaltninger vedrørende gennemførelsen og finansieringen af Unionens almindelige budget for 2019 i forbindelse med Det Forenede Kongeriges udtræden af Unionen
                  4
               . Forslaget fastsætter bestemmelser om forbindelserne mellem Unionen på den ene side og Det Forenede Kongerige og dets støttemodtagere på den anden side, hvad angår finansiering og gennemførelse af budgettet i 2020. 
            
            
               Siden Det Forenede Kongerige meddelte sin beslutning om at udtræde af Den Europæiske Union har sidstnævnte fastholdt, at Unionen og Det Forenede Kongerige skal opfylde de forpligtelser, som de hver især har påtaget sig i hele den periode, hvori Det Forenede Kongerige har været medlem af Unionen. Dette princip blev gentaget i Det Europæiske Råds konklusioner af 29. april 2017 og er afspejlet i indledningen til udtrædelsesaftalen
                  5
               . Dette ledende princip berøres ikke af en eventuelt manglende udtrædelsesaftale på udtrædelsesdatoen.
            
            
               En udtræden uden en aftale vil betyde, at de budgetmæssige forbindelser mellem Unionen og Det Forenede Kongerige vil være uden et retligt grundlag. Et sådant retligt tomrum vil skabe betydelig usikkerhed og alvorlige vanskeligheder i forbindelse med gennemførelsen af Unionens budgetter for 2019 og 2020 samt for alle støttemodtagere i Det Forenede Kongerige og i nogle tilfælde også støttemodtagere i andre medlemsstater. I overensstemmelse med Kommissionens overordnede tilgang repræsenterer dette forslag en beredskabsforanstaltning til at håndtere denne situation.
            
            
               Efter Det Forenede Kongeriges udtræden vil traktaterne og al afledt ret ikke længere finde anvendelse for landet. Det Forenede Kongerige eller enheder etableret i Det Forenede Kongerige vil ophøre med at kunne modtage finansiering under EU's programmer, medmindre relevante bestemmelser for tredjelandes deltagelse indarbejdes i retsakterne for EU's udgiftsprogrammer. 
            
            
               Formålet med dette forslag er at forlænge beredskabsrammen i forordning (EU, Euratom) 2019/1197 til 2020 og således forhindre eller i det mindste begrænse de værste forstyrrelser for modtagere af støtte under EU's udgiftsprogrammer og andre foranstaltninger på udtrædelsestidspunktet og indtil udgangen af 2020, også ud fra en forventning om, at dette vil lette den finansielle afregning mellem Unionen og Det Forenede Kongerige.
            
            
               Den foreslåede beredskabsramme giver mulighed for at opretholde Det Forenede Kongeriges og dettes enheders mulighed for at modtage EU-finansiering i 2020 på grundlag af de retlige forpligtelser, der er indgået inden udtrædelsesdatoen eller mellem udtrædelsesdatoen og udgangen af 2019 i henhold til forordning (EU, Euratom) 2019/1197. Betingelsen herfor er, at Det Forenede Kongerige afgiver et skriftligt tilsagn om at bidrage til finansieringen af budgettet for 2020 på de vilkår, der er fastsat i dette forslag. Det Forenede Kongerige bør desuden skriftligt forpligte sig til at acceptere kontroller og revisioner i hele gennemførelsesperioden for programmerne eller foranstaltningerne. Unionens finansielle interesser vil under disse forudsætninger være beskyttet.
            
            
               Det Forenede Kongerige og dettes enheder samt enheder fra de andre medlemsstater, hvis støtteberettigelse berøres af Det Forenede Kongeriges udtræden, vil fortsat kunne modtage EU-finansiering i henhold til betingelserne i dette forslag. Dette vil begrænse de væsentligste forstyrrelser som følge af udtrædelsen på eksisterende aftaler og afgørelser. Det vil sikre en velordnet budgetgennemførelse af de retlige forpligtelser, der er undertegnet eller vedtaget med Det Forenede Kongerige og dettes enheder før udtrædelsesdatoen eller mellem udtrædelsesdatoen og udgangen af 2019 i henhold til forordning (EU, Euratom) 2019/1197. 
            
            
               Eftersom Det Forenede Kongerige således vil finansiere sin del af budgettet for 2020, og i overensstemmelse med målet om fuldt ud at gennemføre den flerårige finansielle ramme for 2014-2020, som blev vedtaget, mens Det Forenede Kongerige var medlem af Unionen, vil Det Forenede Kongerige og dettes enheder i 2020 fortsat kunne opfylde betingelserne i indkaldelser af forslag eller tilbud, konkurrencer eller enhver anden procedure, som måtte give adgang til finansiering over Unionens budget. Dette forudsætter, at der ikke er sikkerhedsrelaterede restriktioner, og at foranstaltningerne ikke involverer Den Europæiske Investeringsbank eller Den Europæiske Investeringsfond. Denne EU-finansiering vil være begrænset til støtteberettigede udgifter afholdt i 2020 med undtagelse af offentlige indkøbskontrakter, der er undertegnet inden udgangen af 2020 i medfør af afsnit VII i Europa-Parlamentets og Rådets forordning (EU, Euratom) 2018/1046 ("finansforordningen"), og som fortsat vil blive gennemført i overensstemmelse med deres vilkår, og med undtagelse af Det Forenede Kongeriges landbrugsordninger med direkte betaling for ansøgningsåret 2020, som vil være udelukket fra at modtage støtte.
            
            
               Den foreslåede beredskabsramme vil også give mulighed for at finansiere foranstaltninger, hvor det er medlemsstater og disses enheder, der er støttemodtagerne, og hvor støtteberettigelsen er betinget af, at Det Forenede Kongerige er en medlemsstat, eller er en følge af forordning (EU, Euratom) 2019/1197, forudsat at disse specifikke foranstaltninger gennemføres i henhold til retlige forpligtelser, som er undertegnet eller vedtaget inden udtrædelsesdatoen eller i løbet af 2019 i henhold til forordning (EU, Euratom) 2019/1197.
            
            
               Denne støtteberettigelse for Det Forenede Kongerige og dettes enheder vil først finde anvendelse, efter at betingelserne i dette forslag er opfyldt, og efter at Det Forenede Kongerige har indbetalt første rate til EU's budget for 2020. Beredskabsrammen med bestemmelser om støtteberettigelse for Det Forenede Kongerige og dettes enheder vil ophøre med at finde anvendelse, hvis Det Forenede Kongerige standser betalingerne, eller hvis der konstateres betydelige mangler i forbindelse med gennemførelsen af kontroller og revisioner.
            
            
               Det Forenede Kongeriges bidrag er baseret på forslaget til budget for 2020 som fremsat den 5. juli 2019 vedrørende 28 medlemsstater
                  6
                og vil blive justeret for at tage hensyn til omfanget af betalingsbevillinger i det endeligt vedtagne budget. Det er rimeligt, at ingen medlemsstat efter denne forordnings vedtagelse befinder sig i en mindre gunstig situation med hensyn til sit bidrag end den, der er fastsat i budgettet for 2020 som foreslået. For at sikre at denne forordning er til fordel for alle medlemsstaterne, vil der derfor blive fratrukket et specifikt beløb fra bidraget, før det opføres på EU-budgettet. Dette specifikke beløb vil være til fordel for de medlemsstater, der ellers ville være ringere stillet efter vedtagelsen af denne forordning, som yderligere præciseret i særlige praktiske ordninger, der fastsætter fordelingen af de skyldige betalinger og overdrager Kommissionen opgaven med udbetaling af det specifikke beløb.
            
            
               Forslaget berører ikke forhandlingerne om en aftale med Det Forenede Kongerige om en finansiel afregning vedrørende samtlige de gensidige forpligtelser. Hvis der ikke opnås enighed i 2019 eller 2020, vil situationen i begyndelsen af 2021 svare til situationen på udtrædelsesdatoen for så vidt angår de gensidige forpligtelser, som Unionen og Det Forenede Kongerige har påtaget sig. Under alle omstændigheder vil Unionen og Det Forenede Kongerige skulle opfylde de forpligtelser, som de hver især har påtaget sig i hele den periode, hvori Det Forenede Kongerige har været medlem af Unionen.
            
            
               •Sammenhæng med de gældende regler på samme område
            
            
               
                  Dette forslag sigter mod at minimere de negative virkninger af Det Forenede Kongeriges udtræden for Unionens budget og gennemførelsen af dens politikker.
               
            
            
               •Sammenhæng med Unionens politik på andre områder
            
         
         
            
               
                  Forslaget er en del af Unionens beredskabsplan til at begrænse de værste forstyrrelser som følge af Det Forenede Kongeriges udtræden af Unionen uden en udtrædelsesaftale, og det er i fuld overensstemmelse med Rådets mandat for forhandlingerne med Det Forenede Kongerige om landets udtræden af Unionen.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  I henhold til artikel 352 i TEUF og artikel 203 i Euratomtraktaten kan Unionen, såfremt en handling fra Unionens side forekommer påkrævet inden for rammerne af de politikker, der er fastlagt i traktaterne, vedtage passende bestemmelser for at nå et af målene heri, og disse ikke indeholder fornøden hjemmel hertil. Den foreslåede forordning udgør en foranstaltning, som skal sikre overgangen efter en medlemsstats udtræden for så vidt angår finansieringen og gennemførelsen af foranstaltninger over EU's budget i en situation, hvor der ikke er indgået en aftale med den pågældende stat. En sådan foranstaltning er nødvendig for at gennemføre EU's budget for 2020, som blev fremsat den 5. juli 2019 vedrørende 28 medlemsstater, for at kunne modtage betalinger fra den udtrædende medlemsstat og for at tilvejebringe en løsning for de igangværende foranstaltninger, som finansieres over EU's budget i relation til Det Forenede Kongerige og dettes støttemodtagere, og for nye foranstaltninger som følge af Det Forenede Kongeriges bidrag til budgettet for 2020. Traktaterne indeholder ikke den fornødne hjemmel til, at Unionen kan vedtage sådanne overgangsbestemmelser, og artikel 352 i TEUF og artikel 203 i Euratomtraktaten er derfor det relevante retsgrundlag.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  EU's forslag til budget for 2020, som blev fremsat den 5. juli 2019 vedrørende 28 medlemsstater, vil finansiere foranstaltninger og udgiftsprogrammer under den flerårige finansielle ramme for 2014-2020, som de er blevet vedtaget af EU-lovgiverne. Målene for den påtænkte handling kan således kun opfyldes af en foranstaltning på EU-plan.
               
            
            
               •Proportionalitetsprincippet
            
            
               
                  Forslaget går ikke videre, end hvad der er nødvendigt for at nå foranstaltningens mål, eftersom der heri alene fastsættes de nødvendige betingelser for at sikre, at Det Forenede Kongerige og dettes enheder kan modtage støtte. Det er begrænset i tid.
               
            
            
               •Valg af retsakt
            
            
               
                  På grund af behovet for en bindende retsakt, som gælder umiddelbart, er et forslag til forordning den eneste passende form.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               •Høringer af interesserede parter
            
            
               
                  Det har ikke været muligt at gennemføre en høring af interesserede parter på grund af det presserende behov for at udarbejde et forslag, så det hurtigt kan vedtages af Rådet efter Europa-Parlamentets godkendelse med henblik på at begrænse perioden med usikkerhed for så vidt angår støttemodtagerne og finansieringen af budgettet for 2020. 
               
            
            
               •Konsekvensanalyse
            
            
               
                  Der kunne på grund af den foreslåede foranstaltnings karakter ikke foretages nogen konsekvensanalyse i overensstemmelse med retningslinjerne for bedre lovgivning. Den planlagte beredskabsramme vil fremme en smidig gennemførelse af budgettet for 2020 og en mulig fremtidig aftale med Det Forenede Kongerige om de forpligtelser, som henholdsvis Det Forenede Kongerige og Unionen har påtaget sig i hele den periode, hvori Det Forenede Kongerige har været medlem af Unionen.
               
            
            
               4.VIRKNINGER FOR BUDGETTET
            
            
               
                  I tilfælde af Det Forenede Kongeriges udtræden uden en aftale vil dette forslag sikre Det Forenede Kongeriges og dettes enheders mulighed for at modtage støtte, så længe landet bidrager til budgettet for 2020. Det vil også give mulighed for at modtage Det Forenede Kongeriges bidrag som fastsat i forslaget til budget for 2020, der blev fremsat den 5. juli 2019 vedrørende 28 medlemsstater, efter en justering af disse bidrag for at tage hensyn til omfanget af betalingsbevillinger i det vedtagne budget. 
               
               
                  Anvendelsen af denne beredskabsramme i 2020 vil være betinget af, at Det Forenede Kongerige godkender betingelserne for bredskabsrammen for 2019 og afgiver et skriftligt tilsagn om at acceptere de nødvendige kontroller og revisioner.
               
            
            
               2019/0186 (APP)
            
         
         
            
               Forslag til
            
            
               RÅDETS FORORDNING
            
            
               om foranstaltninger vedrørende gennemførelsen og finansieringen af Unionens almindelige budget for 2020 i forbindelse med Det Forenede Kongeriges udtræden af Unionen
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 352,
            
            
               under henvisning til traktaten om oprettelse af Det Europæiske Atomenergifællesskab, særlig artikel 203,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til godkendelse fra Europa-Parlamentet
                  7
               ,
            
            
               efter en særlig lovgivningsprocedure, og
            
            
               ud fra følgende betragtninger:
            
            
               (1)Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i traktaten om Den Europæiske Union (TEU). Traktaterne ophører med at finde anvendelse på Det Forenede Kongerige fra datoen for udtrædelsesaftalens ikrafttræden eller, hvis en sådan aftale ikke foreligger, to år efter meddelelsen, dvs. fra og med den 30. marts 2019, medmindre Det Europæiske Råd, efter aftale med Det Forenede Kongerige, ved enstemmighed beslutter at forlænge denne frist. Fristen er blevet forlænget to gange, senest ved Det Europæiske Råds afgørelse (EU) 2019/584
                  8
               , hvorved fristen blev forlænget til den 31. oktober 2019. I mangel af en udtrædelsesaftale med Det Forenede Kongerige og en yderligere forlængelse af den i artikel 50, stk. 3, i TEU omhandlede frist skal en finansiel afregning med hensyn til de finansielle forpligtelser, der følger af Det Forenede Kongeriges medlemskab af Unionen, aftales i en fremtidig international aftale mellem Det Forenede Kongerige og Unionen.
            
            
               (2)Denne forordning berører ikke de forpligtelser, som henholdsvis Unionen og Det Forenede Kongerige har påtaget sig i hele den periode, hvori Det Forenede Kongerige har været medlem af Unionen.
            
            
               (3)I Rådets forordning (EU, Euratom) 2019/1197
                  9
                er der fastsat bestemmelser om forbindelserne mellem Unionen på den ene side og Det Forenede Kongerige og dets støttemodtagere på den anden side, hvad angår finansiering og gennemførelse af Unionens almindelige budget ("budgettet") i 2019. Det er nødvendigt også at fastsætte bestemmelser om forbindelserne mellem Unionen på den ene side og Det Forenede Kongerige og dets støttemodtagere på den anden side, hvad angår finansiering og gennemførelse af budgettet i 2020.
            
            
               (4)Traktaterne indeholder ikke anden hjemmel end artikel 352 i traktaten om Den Europæiske Unions funktionsmåde (TEUF) og artikel 203 i traktaten om oprettelse af Det Europæiske Atomenergifællesskab til at vedtage foranstaltninger vedrørende gennemførelsen og finansieringen af budgettet i 2020 i forbindelse med Det Forenede Kongeriges udtræden af Unionen uden en udtrædelsesaftale.
            
            
               (5)Det Forenede Kongerige og personer og enheder, der er etableret i Det Forenede Kongerige, deltager i en række af Unionens programmer eller foranstaltninger på grundlag af Det Forenede Kongeriges medlemskab af Unionen. Deltagelsen finder sted på grundlag af aftaler med Det Forenede Kongerige eller med personer eller enheder etableret i Det Forenede Kongerige, eller afgørelser til fordel for Det Forenede Kongerige eller for personer eller enheder, der er etableret i Det Forenede Kongerige, som udgør retlige forpligtelser.
            
            
               (6)For så vidt angår mange af disse aftaler og afgørelser kræver reglerne for støtteberettigelse, at modtageren er en medlemsstat eller en person eller enhed, der er etableret i en medlemsstat. Støtteberettigelsen af Det Forenede Kongerige eller af personer eller enheder etableret i Det Forenede Kongerige er i sådanne tilfælde knyttet til Det Forenede Kongerige som medlemsstat. Det Forenede Kongeriges udtræden af Unionen uden en udtrædelsesaftale medfører derfor, at sådanne modtagere af EU-finansiering mister deres mulighed for at modtage støtte inden for rammerne af aftalerne og afgørelserne. Dette vedrører dog ikke tilfælde, hvor personer eller enheder etableret i Det Forenede Kongerige deltager i en foranstaltning i henhold til og på de betingelser, der gælder i henhold til, de respektive EU-bestemmelser for personer og enheder, der er etableret i et tredjeland.
            
            
               (7)I tilfælde af en udtræden uden en udtrædelsesaftale vil det være en fordel for såvel Unionen og dens medlemsstater som for Det Forenede Kongerige og personer og enheder etableret i Det Forenede Kongerige at sikre, at Det Forenede Kongerige og personer og enheder etableret i Det Forenede Kongerige har mulighed for i 2020 at modtage EU-midler, og at Det Forenede Kongerige deltager i finansieringen af budgettet for 2020. Det vil også være en fordel, hvis de retlige forpligtelser, der er undertegnet og vedtaget inden udtrædelsesdatoen eller i løbet af 2019 i henhold til artikel 4 i forordning (EU, Euratom) 2019/1197, fortsat kan gennemføres i 2020.
            
            
               (8)Derfor bør det fastlægges, på hvilke betingelser Det Forenede Kongerige og personer og enheder etableret i Det Forenede Kongerige fortsat kan være støtteberettigede i 2020 for så vidt angår de aftaler, der er undertegnet med dem, og de afgørelser, der er vedtaget vedrørende dem, frem til den dag, hvor traktaterne ophører med at finde anvendelse for og i Det Forenede Kongerige ("udtrædelsesdatoen"), eller i 2019 i henhold til artikel 4 i forordning (EU, Euratom) 2019/1197. Anvendelsen af denne forordning er underlagt adskillige betingelser, navnlig i) at Det Forenede Kongerige har afgivet et skriftligt tilsagn til Kommissionen om, at det fortsat vil betale et bidrag beregnet på grundlag af de anslåede egne indtægter fra Det Forenede Kongerige som fastsat i forslaget til budget for 2020 som fremsat den 5. juli 2019, der er tilpasset for at tage hensyn til det samlede omfang af betalingsforpligtelser, der fastsættes i det vedtagne budget for 2020; ii) at Det Forenede Kongerige betaler en første rate; iii) at Det Forenede Kongerige skriftligt har bekræftet over for Kommissionen, at det vil tillade Unionen at foretage fuld revision og kontrol i overensstemmelse med de gældende regler; iv) og at Kommissionen har vedtaget en afgørelse efter artikel 2, stk. 2, i Rådets forordning (EU, Euratom) 2019/1197 og ikke har vedtaget en afgørelse efter artikel 3, stk. 2, i samme forordning. I lyset af behovet for vished bør der fastsættes en kort frist for opfyldelse af betingelserne. Kommissionen bør træffe afgørelse om, hvorvidt betingelserne er opfyldt.
            
            
               (9)Betingelsen vedrørende Det Forenede Kongeriges bidrag bør baseres på forslaget til budget for 2020 som fremsat vedrørende 28 medlemsstater, og bidraget bør justeres for at tage hensyn til de samlede betalingsbevillinger i det vedtagne budget. Det er rimeligt, at ingen medlemsstat efter denne forordnings vedtagelse befinder sig i en mindre gunstig situation med hensyn til sit bidrag end den, der er fastsat i budgettet for 2020 som foreslået. For at sikre, at denne forordning er til fordel for samtlige medlemsstater, bør der derfor fratrækkes et specifikt beløb fra det beløb, der udgøres af Det Forenede Kongeriges bidrag, og opføre det på Unionens almindelige budget. Et sådant specifikt beløb bør være til fordel for de medlemsstater, der ellers ville være ringere stillet efter vedtagelsen af denne forordning, som yderligere præciseret i særlige praktiske ordninger, der fastsætter fordelingen af de skyldige betalinger og overdrager Kommissionen opgaven med udbetaling af det specifikke beløb.
            
         
         
            
               (10)Så længe Det Forenede Kongerige og personer og enheder etableret i Det Forenede Kongerige fortsat opfylder betingelserne for støtteberettigelse i henhold til denne forordning, bør disse også være støtteberettigede i 2020 med henblik på de betingelser, der er fastsat i indkaldelser af forslag eller tilbud, konkurrencer eller enhver anden procedure, som kan give adgang til finansiering over Unionens budget, med undtagelse af særlige tilfælde, der vedrører sikkerhed og Det Forenede Kongeriges tab af medlemskab af Den Europæiske Investeringsbank, og de bør fortsat kunne modtage EU-finansiering. Denne EU-finansiering bør begrænses til støtteberettigede udgifter afholdt i 2020 med undtagelse af offentlige indkøbskontrakter, der er undertegnet inden udgangen af 2020 i medfør af afsnit VII i Europa-Parlamentets og Rådets forordning (EU, Euratom) 2018/1046
                  10
                ("finansforordningen"), og som fortsat gennemføres i overensstemmelse med deres vilkår, og med undtagelse af Det Forenede Kongeriges landbrugsordninger med direkte betaling for ansøgningsåret 2020, som bør udelukkes fra at modtage støtte. I overensstemmelse med finansforordningen skal indkaldelser af forslag eller tilbud, konkurrencer eller enhver anden procedure samt eventuelle heraf følgende aftaler med eller afgørelser til fordel for Det Forenede Kongerige eller personer eller enheder etableret i Det Forenede Kongerige fastsætte betingelserne for støtteberettigelse og for fortsættelse heraf med henvisning til nærværende forordning.
            
            
               (11)Det Forenede Kongerige og personer og enheder etableret i Det Forenede Kongerige bør også fortsat kunne være støtteberettigede på betingelse af, at Det Forenede Kongerige fortsat betaler bidraget for 2020, og at der kan foretages effektive kontroller og revisioner. Hvis disse betingelser ikke længere er opfyldt, bør Kommissionen træffe afgørelse om, at betingelserne ikke er opfyldt. I så fald bør Det Forenede Kongerige og personer og enheder etableret i Det Forenede Kongerige ikke længere være berettiget til EU-finansiering.
            
            
               (12)Foranstaltninger, i forbindelse med hvilke medlemsstater eller personer eller enheder etableret i medlemsstaterne modtager EU-midler, og som vedrører Det Forenede Kongerige, bør også fortsat være støtteberettigede i 2020. Eventuel manglende accept fra Det Forenede Kongeriges side af kontrol og revision bør dog udgøre et element, der skal tages hensyn til ved vurderingen af gennemførelsen af sådanne foranstaltninger, med henblik på forsvarlig økonomisk forvaltning.
            
            
               (13)Foranstaltningerne bør fortsat gennemføres i overensstemmelse med de relevante regler for de pågældende foranstaltninger, herunder finansforordningen. Derfor er det nødvendigt at behandle Det Forenede Kongerige som en medlemsstat i forbindelse med anvendelsen af de pågældende regler.
            
            
               (14)Målene for denne forordning kan ikke i tilstrækkelig grad opfyldes af medlemsstaterne, men kan, da de vedrører Unionens budget samt programmer og foranstaltninger, som Unionen gennemfører, bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i TEU. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå disse mål.
            
            
               (15)For at muliggøre en vis fleksibilitet bør beføjelsen til at vedtage retsakter i overensstemmelse med artikel 290 i TEUF delegeres til Kommissionen for så vidt angår en mulig forlængelse af de frister, der er fastsat i artikel 2, stk. 1, første afsnit, litra a), b) og c), og ændringer af betalingsplanen. Det er særlig vigtigt, at Kommissionen gennemfører relevante høringer under sit forberedende arbejde, herunder på ekspertniveau, og at disse høringer gennemføres i overensstemmelse med principperne i den interinstitutionelle aftale af 13. april 2016 om bedre lovgivning
                  11
               . For at sikre lige deltagelse i forberedelsen af delegerede retsakter modtager Europa-Parlamentet og Rådet navnlig alle dokumenter på samme tid som medlemsstaternes eksperter, og deres eksperter har systematisk adgang til møder i Kommissionens ekspertgrupper, der beskæftiger sig med forberedelse af delegerede retsakter. Hvis det i tilfælde af en risiko for en alvorlig forstyrrelse i gennemførelsen og finansieringen af Unionens budget for 2020 er påkrævet af særligt hastende årsager, bør den delegerede retsakt træde i kraft straks og anvendes, så længe hverken Europa-Parlamentet eller Rådet gør indsigelse.
            
            
               (16)For at undgå de værste forstyrrelser for modtagere af støtte under EU's programmer og andre foranstaltninger efter Det Forenede Kongeriges udtræden af Unionen bør denne forordning træde i kraft hurtigst muligt på dagen efter offentliggørelsen i Den Europæiske Unions Tidende og bør finde anvendelse fra dagen efter den dag, hvor traktaterne ophører med at finde anvendelse for og i Det Forenede Kongerige, medmindre en udtrædelsesaftale indgået med Det Forenede Kongerige er trådt i kraft senest på nævnte dato. Eftersom denne forordning fastsætter foranstaltninger vedrørende gennemførelsen og finansieringen af Unionens budget for 2020, bør den alene finde anvendelse på støtteberettigelsen for året 2020 —
            
            
               VEDTAGET DENNE FORORDNING:
            
            
               Artikel 1
                  Genstand og anvendelsesområde
            
            
               Ved denne forordning fastsættes reglerne for gennemførelsen og finansieringen af Unionens almindelige budget ("budgettet") i 2020 i forbindelse med Det Forenede Kongeriges udtræden af Unionen uden en udtrædelsesaftale samt regler for foranstaltninger under direkte, indirekte og delt forvaltning, for hvilke støtteberettigelsen er opfyldt gennem Det Forenede Kongeriges medlemskab af Unionen på den dato, hvor traktaterne ophører med at finde anvendelse for og i Det Forenede Kongerige ("udtrædelsesdatoen").
            
            
               Denne forordning finder anvendelse, uden at dette berører de territoriale samarbejdsprogrammer, der er omfattet af Europa-Parlamentets og Rådets forordning (EU) 2019/491
                  12
               , eller de aktiviteter vedrørende læringsmobilitet inden for programmet Erasmus+, der er omfattet af Europa-Parlamentets og Rådets forordning (EU) 2019/499
                  13
               .
            
            
               Artikel 2
                  Støtteberettigelsesbetingelser
            
            
               1.Hvis Det Forenede Kongerige eller en person eller enhed, der er etableret i Det Forenede Kongerige, modtager EU-midler i forbindelse med en foranstaltning, der gennemføres ved direkte, indirekte eller delt forvaltning, i henhold til retlige forpligtelser, der er undertegnet eller vedtaget inden udtrædelsesdatoen eller i 2019 i henhold til artikel 4 i forordning (EU, Euratom) 2019/1197, og berettigelsen til at modtage støtte i henhold til foranstaltningen afhænger af Det Forenede Kongeriges medlemskab af Unionen, er disse fortsat berettigede til EU-finansiering til støtteberettigede udgifter afholdt i 2020 efter udtrædelsesdatoen, forudsat at følgende betingelser er opfyldt, og så længe en afgørelse som omhandlet i artikel 3, stk. 2, ikke er trådt i kraft:
            
            
               (a)Det Forenede Kongerige har den 1. januar 2020 eller senest [7] kalenderdage efter denne forordnings ikrafttrædelse eller efter datoen for dens anvendelse, hvis denne dato falder senere, skriftligt bekræftet over for Kommissionen, at det i overensstemmelse med den betalingsplan, der er fastsat i denne forordning vil bidrage i euro med det beløb, der følger af følgende formel: UK EI BF2020 + UK BNI-nøgle BF2020 x (BB B2020 – BB BF2020) 
            
            
               (b)Det Forenede Kongerige har den 20. januar 2020 eller senest [20] kalenderdage efter denne forordnings ikrafttrædelse eller efter datoen for dens anvendelse, hvis denne dato falder senere, indbetalt den første betaling svarende til [3,5] tolvtedele af det i litra a) omhandlede beløb på en konto, som Kommissionen har meddelt
            
            
               (c)Det Forenede Kongerige har den 1. januar 2020 eller senest [7] kalenderdage efter denne forordnings ikrafttrædelse eller efter datoen for dens anvendelse, hvis denne dato falder senere, skriftligt bekræftet over for Kommissionen, at det fortsat vil acceptere kontroller og revisioner i hele programmernes eller foranstaltningernes varighed i overensstemmelse med de gældende regler 
            
            
               (d)Kommissionen har vedtaget en afgørelse efter artikel 2, stk. 2, i forordning (EU, Euratom) 2019/1197 og har ikke vedtaget en afgørelse efter artikel 3, stk. 2, i forordning (EU, Euratom) 2019/1197 og
            
            
               (e)Kommissionen har vedtaget den afgørelse, der er omhandlet i stk. 4, som bekræfter, at betingelserne i nærværende afsnits litra a), b) og c), er opfyldt.
            
            
               2.Med henblik på formlen i stk. 1, litra a), gælder følgende: 
            
            
               (a)"UK EI BF2020" er det beløb, der fremgår af posten "Det Forenede Kongerige" i kolonnen "egne indtægter i alt" i tabel 7 i del "A. Indledning samt det almindelige budgets finansiering" på budgettets indtægtsside for 2020 som fastsat i forslaget til Den Europæiske Unions budget for regnskabsåret 2020 som fremsat den 5. juli 2019
                  14
               
            
         
         
            
               (b)"UK BNI-nøgle BF2020" er det beløb, der fremgår af posten "Det Forenede Kongerige" i kolonnen "egne BNI-indtægter" i tabel 7 i del "A. Indledning samt det almindelige budgets finansiering" på budgettets indtægtsside for 2020 som fastsat i forslaget til Den Europæiske Unions budget for regnskabsåret 2020 som fremsat den 5. juli 2019, divideret med det beløb, der fremgår af posten "I alt" i samme kolonne
            
            
               (c)"BB B2020 - BB BF2020" er forskellen mellem det beløb, der fremgår af posten "Udgifter i alt" i kolonnen "Budget for 2020" i tabellen "Udgifter" i del "A. Indledning samt det almindelige budgets finansiering" på indtægtssiden for Den Europæiske Unions budget for regnskabsåret 2020 som vedtaget, og det beløb, der fremgår af samme post i samme kolonne i samme tabel i samme del af forslaget til Den Europæiske Unions budget for regnskabsåret 2020 som fremlagt den 5. juli 2019
            
            
               (d)hvis budgettet for 2020 ikke er endeligt vedtaget på datoen for denne forordnings ikrafttrædelse eller datoen for dens anvendelse, hvis denne falder senere, er "BB B2020 - BB BF2020" lig med nul. 
            
            
               3.Det i stk. 1, litra a), omhandlede beløb, fratrukket beløbet for den første betaling, jf. stk. 1, litra b), fordeles på lige store rater. Antallet af rater skal svare til antallet af hele måneder mellem datoen for den første betaling, jf. stk. 1, litra b), og udgangen af 2020.
            
            
               Det i stk. 1, litra a), omhandlede beløb opføres på Unionens almindelige budget som andre indtægter, efter at der er fratrukket et specifikt beløb, der har til formål at sikre budgetfordelingen som anført i kolonnen "Egne indtægter i alt" i den tabel, der er omhandlet i stk. 1, litra a), og med forbehold af særlige praktiske ordninger med henblik herpå.
            
            
               Det tilsagn, der er omhandlet i stk. 1, litra c), skal navnlig omfatte samarbejdet om beskyttelsen af Unionens finansielle interesser og accept af, at Kommissionen, Revisionsretten og Det Europæiske Kontor for Bekæmpelse af Svig har ret til adgang til oplysninger og dokumenter vedrørende EU-bidrag og til at foretage kontrol og revision.
            
            
               4.Kommissionen vedtager en afgørelse om, hvorvidt betingelserne i stk. 1, litra a), b) og c), er opfyldt.
            
            
               5.Kommissionen tillægges beføjelser til at vedtage delegerede retsakter i overensstemmelse med artikel 7 vedrørende en forlængelse af de frister, der er fastsat i nærværende artikels stk. 1, litra a), b) og c).
            
            
               Hvis det i tilfælde af en risiko for en alvorlig forstyrrelse i gennemførelsen og finansieringen af Unionens budget i 2020 er påkrævet af særligt hastende årsager, anvendes proceduren i artikel 8 på delegerede retsakter, som vedtages i henhold til nærværende stykke.
            
            
               Artikel 3 
                  Fortsat støtteberettigelse for Det Forenede Kongerige 
                  og personer og enheder etableret i Det Forenede Kongerige
            
            
               1.
                     Den støtteberettigelse, som Det Forenede Kongerige og personer og enheder, der er etableret i Det Forenede Kongerige, nyder godt af i henhold til artikel 2, gælder fortsat i 2020, forudsat at følgende betingelser er opfyldt:
            
            
               a)
                     Det Forenede Kongerige har efter at have foretaget den første betaling i henhold til artikel 2, stk. 1, litra b), på den første arbejdsdag i hver måned indtil august 2020 indbetalt den månedlige rate, der er omhandlet i artikel 2, stk. 3, på den konto, som Kommissionen har meddelt
            
            
               b)
                     Det Forenede Kongerige har på den første arbejdsdag i september 2020 på den konto, som Kommissionen har meddelt, indbetalt de resterende månedlige rater som omhandlet i artikel 2, stk. 3, medmindre Kommissionen senest den 31. august 2020 har meddelt Det Forenede Kongerige en ny betalingsplan for denne betaling og
            
            
               c)
                     der er ikke konstateret væsentlige mangler i forbindelse med gennemførelsen af den kontrol og revision, der er omhandlet i artikel 2, stk. 1, litra c).
            
            
               2.
                     Hvis en eller flere af betingelserne i stk. 1 ikke er opfyldt, vedtager Kommissionen en afgørelse herom. Afgørelsen offentliggøres i Den Europæiske Unions Tidende.
            
            
               Fra datoen for ikrafttrædelsen af den afgørelse, der er omhandlet i dette stykkes første afsnit, ophører Det Forenede Kongerige og personer og enheder etableret i Det Forenede Kongerige med at være støtteberettigede i henhold til denne artikels stk. 1 samt i henhold til artikel 2 og 4, mens foranstaltninger ophører med at være støtteberettigede i henhold til artikel 6, stk. 2, og artikel 5 ophører med at finde anvendelse.
            
            
               3.
                     Kommissionen tillægges beføjelser til at vedtage delegerede retsakter i overensstemmelse med artikel 7 vedrørende en ny betalingsplan for de betalinger, der er omhandlet i nærværende artikels stk. 1, litra a) og b).
            
            
               Hvis det i tilfælde af en risiko for en alvorlig forstyrrelse i gennemførelsen og finansieringen af Unionens budget i 2020 er påkrævet af særligt hastende årsager, anvendes proceduren i artikel 8 på delegerede retsakter vedtaget i henhold til nærværende stykke.
            
            
               Artikel 4 
                  Deltagelse i indkaldelser og støtteberettigelse for så vidt angår deraf følgende udgifter
            
            
               1.
                     Så længe der ikke er trådt en afgørelse i kraft som omhandlet i artikel 3, stk. 2, kan Det Forenede Kongerige og personer eller enheder, der er etableret i Det Forenede Kongerige, fra datoen for ikrafttrædelsen af den i artikel 2, stk. 1, litra e), omhandlede afgørelse, i 2020 opfylde de betingelser, der er fastsat i indkaldelser af forslag eller tilbud, konkurrencer eller enhver anden procedure, som kan føre til finansiering over EU-budgettet, i samme omfang som medlemsstaterne og personer eller enheder, der er etableret i medlemsstaterne, og de er berettigede til at modtage EU-midler til støtteberettigede udgifter afholdt i 2020.
            
         
         
            
               Uanset første afsnit:
            
            
               a)
                     gennemføres kontrakter undertegnet i medfør af afsnit VII i forordning (EU, Euratom) 2018/1046 ("finansforordningen") frem til udgangen af 2020 i overensstemmelse med deres vilkår og indtil deres slutdato
            
            
               b)
                     er udgifter vedrørende Det Forenede Kongeriges ordninger med direkte betaling for ansøgningsåret 2020 i henhold til Europa-Parlamentets og Rådets forordning (EU) nr. 1307/2013
                  15
                ikke berettiget til EU-finansiering.
            
            
               2.
                     Uanset stk. 1 er Det Forenede Kongerige eller personer og enheder, der er etableret i Det Forenede Kongerige, ikke støtteberettigede i henhold til Europa-Parlamentets og Rådets forordning (EU) nr. 1309/2013
                  16
                som ændret ved forordning XXX i forbindelse med foranstaltninger til fordel for arbejdstagere, der er blevet afskediget, og selvstændige, hvis aktivitet er ophørt som følge af en udtrædelse uden en aftale, eller i henhold til Rådets forordning (EF) nr. 2012/2002
                  17
                om oprettelse af Den Europæiske Unions Solidaritetsfond som ændret ved forordning XXX i forbindelse med foranstaltninger til at dække betydelige finansielle byrder for medlemsstaterne, der direkte kan henføres til en udtræden uden en aftale.
            
            
               3.
                     Stk. 1, første afsnit, finder ikke anvendelse:
            
            
               a)
                     hvis deltagelsen af sikkerhedsmæssige årsager er begrænset til medlemsstaterne og personer eller enheder, der er etableret i medlemsstaterne
            
            
               b)
                     på finansielle transaktioner udført i finansielle instrumenter, som forvaltes direkte eller indirekte i henhold til afsnit X i finansforordningen, eller på finansielle transaktioner garanteret af Unionens budget under Den Europæiske Fond for Strategiske Investeringer (EFSI), der blev oprettet ved Europa-Parlamentets og Rådets forordning (EU) 2015/1017
                  18
               , eller under Den Europæiske Fond for Bæredygtig Udvikling (EFSD), der blev oprettet ved Europa-Parlamentets og Rådets forordning (EU) 2017/1601
                  19
               .
            
            
               Artikel 5 
                  Andre nødvendige tilpasninger
            
            
               Hvis betingelserne i artikel 2, stk. 1, er opfyldt, og så længe en afgørelse som omhandlet i artikel 3, stk. 2, ikke er trådt i kraft, behandles Det Forenede Kongerige som en medlemsstat, der er omfattet af bestemmelserne i denne forordning, for så vidt angår anvendelsen af bestemmelser om foranstaltninger, der gennemføres i henhold til de retlige forpligtelser, der er omhandlet i artikel 2, stk. 1, de indkaldelser, der er omhandlet i artikel 4, og de foranstaltninger, der gennemføres i henhold til de retlige forpligtelser, der er undertegnet eller vedtaget som følge af indkaldelserne i artikel 4, og som er nødvendige for at gennemføre artikel 2, stk. 1, og artikel 4, stk. 1.
            
            
               Det Forenede Kongerige eller Det Forenede Kongeriges repræsentanter har imidlertid ikke ret til at deltage i udvalg, der yder bistand til forvaltningen i henhold til den relevante basisretsakts bestemmelser, eller ekspertgrupper eller andre organer, der yder rådgivning om programmer eller foranstaltninger, med undtagelse af overvågningsudvalg eller lignende udvalg, der er specifikke for de særlige operationelle, nationale eller lignende programmer under delt forvaltning.
            
            
               Artikel 6 
                  Støtteberettigelse for så vidt angår foranstaltninger vedrørende Det Forenede Kongerige, der indebærer, 
                  at medlemsstater eller personer eller enheder etableret i medlemsstaterne modtager EU-midler
            
            
               1.
                     Foranstaltninger under direkte, indirekte og delt forvaltning, i forbindelse med hvilke medlemsstaterne eller personer eller enheder, der er etableret i medlemsstaterne, modtager EU-midler i henhold til retlige forpligtelser, der er undertegnet eller vedtaget før udtrædelsesdatoen eller i 2019 i henhold til artikel 4 i forordning (EU, Euratom) 2019/1197, og for hvilke støtteberettigelsen opfyldes gennem Det Forenede Kongeriges medlemsskab af Unionen på udtrædelsesdatoen eller Det Forenede Kongeriges støtteberettigelse i henhold til artikel 4 i forordning (EU, Euratom) 2019/1197, kan fra udtrædelsesdatoen modtage EU-finansiering til støtteberettigede udgifter afholdt i 2020. 
            
            
               2.
                     Hvis betingelserne i artikel 2, stk. 1, er opfyldt, og så længe en afgørelse som omhandlet i artikel 3, stk. 2, ikke er trådt i kraft, kan foranstaltninger, for hvilke betingelsen om et minimumsantal deltagere fra forskellige medlemsstater i et konsortium er opfyldt på udtrædelsesdatoen, ved at et medlem af det pågældende konsortium er en person eller en enhed, der er etableret i Det Forenede Kongerige, modtage EU-finansiering til støtteberettigede udgifter afholdt i 2020.
            
            
               3.
                     Den ansvarlige anvisningsberettigede tager ved vurderingen af, om der eventuelt er tale om en alvorlig mangel i opfyldelsen af væsentlige forpligtelser i forbindelse med gennemførelsen af den retlige forpligtelse, der er omhandlet i denne artikels stk. 1, hensyn til eventuel manglende opfyldelse af betingelsen i artikel 2, stk. 1, litra c), eller en eventuel kommissionsafgørelse som omhandlet i artikel 3, stk. 2, om manglende opfyldelse af betingelserne i artikel 3, stk. 1, litra c).
            
            
               Artikel 7 
                  Udøvelse af de delegerede beføjelser
            
            
               1.
                     Beføjelsen til at vedtage delegerede retsakter tillægges Kommissionen på de i denne artikel fastlagte betingelser.
            
            
               2.
                     Beføjelsen til at vedtage delegerede retsakter, jf. artikel 2 og 3, tillægges Kommissionen for en ubegrænset periode fra datoen for denne forordnings ikrafttræden.
            
            
               3.
                     Den i artikel 2 og 3 omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.
            
            
               4.
                     Inden vedtagelsen af en delegeret retsakt hører Kommissionen eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale om bedre lovgivning af 13. april 2016.
            
            
               5.
                     Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.
            
         
         
            
               6.
                     En delegeret retsakt vedtaget i henhold til artikel 2 og 3 træder kun i kraft, hvis hverken Europa-Parlamentet eller Rådet har gjort indsigelse inden for en frist på en måned fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har underrettet Kommissionen om, at de ikke agter at gøre indsigelse. Fristen forlænges med en måned på Europa-Parlamentets eller Rådets initiativ.
            
            
               Artikel 8 
                  Hasteprocedure
            
            
               1.
                     Delegerede retsakter, som vedtages i henhold til denne artikel, træder i kraft straks og finder anvendelse, så længe der ikke er gjort indsigelse i henhold til stk. 2. I meddelelsen til Europa-Parlamentet og Rådet af en delegeret retsakt anføres begrundelsen for anvendelse af hasteproceduren.
            
            
               2.
                     Europa-Parlamentet eller Rådet kan efter proceduren i artikel 7, stk. 6, gøre indsigelse mod en delegeret retsakt. I så fald skal Kommissionen ophæve retsakten straks efter Europa-Parlamentets eller Rådets meddelelse af afgørelsen om at gøre indsigelse.
            
            
               Artikel 9
                  Overgangsbestemmelse
            
            
               Uanset artikel 4, stk. 1, andet afsnit, litra b), i forordning (EU, Euratom) 2019/1197 er udgifter i forbindelse med Det Forenede Kongeriges landbrugsordning med direkte betaling for ansøgningsåret 2019 i henhold til forordning (EU) nr. 1307/2013 berettiget til EU-finansiering, efter at Kommissionen har vedtaget den afgørelse, der er omhandlet i artikel 2, stk. 4, i nærværende forordning, medmindre den vedtager en afgørelse, jf. artikel 3, stk. 2, i nærværende forordning.
            
            
               Artikel 10 
                  Ikrafttræden og anvendelse
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Den finder anvendelse fra dagen efter den dato, hvor traktaterne ophører med at finde anvendelse for og i Det Forenede Kongerige i henhold til artikel 50, stk. 3, i TEU.
            
            
               Denne forordning finder dog ikke anvendelse, hvis en udtrædelsesaftale indgået med Det Forenede Kongerige i henhold til artikel 50, stk. 2, i TEU er trådt i kraft senest på den dato, der er omhandlet i nærværende artikels andet afsnit.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Det Europæiske Råds afgørelse (EU) 2019/584 (EUT L 101 af 11.4.2019, s. 1). 
               
               
                  
                     (2)
                  
                        Efter anmodning fra Det Forenede Kongerige indvilligede Det Europæiske Råd i en første forlængelse den 22. marts 2019 (Det Europæiske Råds afgørelse (EU) 2019/476 (EUT L 80 I af 22.3.2019, s. 1)).
               
               
                  
                     (3)
                  
                        COM(2019) 276 final.
               
               
                  
                     (4)
                  
                        EUT L 189 af 15.7.2019, s. 1.
               
               
                  
                     (5)
                  
                        Aftale om Det Forenede Kongerige Storbritannien og Nordirlands udtrædelse af Den Europæiske Union og Det Europæiske Atomenergifællesskab (EUT C 144 I af 25.4.2019, s. 1).
               
               
                  
                     (6)
                  
                        COM(2019) 400 final af 5.7.2019.
               
               
                  
                     (7)
                  
                        Godkendelse af …
               
               
                  
                     (8)
                  
                        Det Europæiske Råds afgørelse (EU) 2019/584 truffet efter aftale med Det Forenede Kongerige af 11. april 2019 om forlængelse af fristen i henhold til artikel 50, stk. 3, i TEU (EUT L 101 af 11.4.2019, s. 1).
               
               
                  
                     (9)
                  
                        Rådets forordning (EU, Euratom) 2019/1197 af 9. juli 2019 om foranstaltninger vedrørende gennemførelsen og finansieringen af Unionens almindelige budget for 2019 i forbindelse med Det Forenede Kongeriges udtræden af Unionen (EUT L 189 af 15.7.2019, s. 1). 
               
               
                  
                     (10)
                  
                        Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
               
               
                  
                     (11)
                  
                        EUT L 123 af 12.5.2016, s. 1.
               
               
                  
                     (12)
                  
                        Europa-Parlamentets og Rådets forordning (EU) 2019/491 af 25. marts 2019 om muligheden for at videreføre de territoriale samarbejdsprogrammer PEACE IV (Irland-Det Forenede Kongerige) og Det Forenede Kongerige-Irland (Irland-Nordirland-Skotland) i forbindelse med Det Forenede Kongeriges udtræden af Unionen (EUT L 85 I af 27.3.2019, s. 1).
               
               
                  
                     (13)
                  
                        Europa-Parlamentets og Rådets forordning (EU) 2019/499 af 25. marts 2019 om bestemmelser for videreførelsen af igangværende læringsmobilitetsaktiviteter inden for programmet Erasmus+, oprettet ved forordning (EU) nr. 1288/2013, i forbindelse med Det Forenede Kongeriges udtræden af Unionen (EUT L 85 I af 27.3.2019, s. 32).
               
               
                  
                     (14)
                  
                        COM(2019)400 final af 5. juli 2019.
               
               
                  
                     (15)
                  
                        Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (EUT L 347 af 20.12.2013, s. 608).
               
               
                  
                     (16)
                  
                        Europa-Parlamentets og Rådets forordning (EU) nr. 1309/2013 af 17. december 2013 om Den Europæiske Fond for Tilpasning til Globaliseringen (2014-2020) og ophævelse af forordning (EF) nr. 1927/2006 (EUT L 347 af 20.12.2013, s. 855).
               
               
                  
                     (17)
                  
                        Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond (EFT L 311 af 14.11.2002, s. 3).
               
               
                  
                     (18)
                  
                        Europa-Parlamentets og Rådets forordning (EU) 2015/1017 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 — Den Europæiske Fond for Strategiske Investeringer (EUT L 169 af 1.7.2015, s. 1).
               
               
                  
                     (19)
                  
                        Europa-Parlamentets og Rådets forordning (EU) 2017/1601 af 26. september 2017 om oprettelse af Den Europæiske Fond for Bæredygtig Udvikling (EFSD), en EFSD-garanti og en EFSD-garantifond (EUT L 249 af 27.9.2017, s. 1).